Diari Oficial de la Generalitat Valenciana


Sumari del DOGV 4992, del 25-04-2005 (2005/4160)

ORDE de 5 d'abril de 2005, de la Conselleria de Cultura, Educació i Esport, per la qual es convoquen ajudes per a la restauració de campanes i les seues instal·lacions tradicionals a la Comunitat Valenciana.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4992

Data del DOGV
:   25-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/4160


Data del document
:   05-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Correcció d'errades

 Descriptors 

:   * administració local
    * ajuda pública
    * suport econòmic
    * societat sense fins de lucre
    * música
    * protecció del patrimoni
    * cultura popular

ORDE de 5 d'abril de 2005, de la Conselleria de Cultura, Educació i Esport, per la qual es convoquen ajudes per a la restauració de campanes i les seues instal·lacions tradicionals a la Comunitat Valenciana. [2005/Q4160]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat u, de l'article 149 de la Constitució espanyola. Estes funcions són assignades a la Conselleria de Cultura, Educació i Esport pel Decret 7/2003, de 21 de juny, del president de la Generalitat Valenciana (DOGV 23.06.2003), pel qual s'assignen competències a les conselleries.
  
D'acord amb el que establixen la Llei 38/2003, de 17 de novembre, General de Subvencions, i l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià es convoquen ajudes destinades a finançar la restauració de campanes a la Comunitat Valenciana, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes per a la restauració de campanes i les seues instal·lacions tradicionals a la Comunitat Valenciana, i s'aproven les bases per les quals es regix esta convocatòria incloses com a annex I, i els annexos II, III, IV i V.
  
Segon
  
L'import total de les ajudes esmentades és de 47.980 euros, que serà satisfet a càrrec de la línia T.2159.000 del programa 97.40.50.355.77 del vigent pressupost de la Generalitat Valenciana.
  
DISPOSICIONS FINALS
  
Primera
  
Es delega en el director general de Patrimoni Cultural Valencià la facultat de concedir estes ajudes i se l'autoritza perquè dicte les resolucions necessàries per al desplegament i execució d'esta orde.
  
Segona
  
Esta orde produirà efectes des del dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la seua publicació.
  
b) El recurs contenciós administratiu haurà d'interposar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació.
  
Les administracions públiques només podran interposar recurs contenciós administratiu, en la forma i terminis que prevenen els preceptes anteriors i, si és el cas, els articles 44 i 46.6 de la Llei Reguladora de la Jurisdicció contenciosa administrativa.
  
València, 5 d'abril de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per a la concessió d'ajudes per a la restauració de campanes i les seues instal·lacions tradicionals a la Comunitat Valenciana
  
Primera. Objecte
  
L'objecte de les presents ajudes és col·laborar amb les institucions beneficiàries en el cofinançament d'intervencions destinades a la restauració de campanes i les seues instal·lacions tradicionals.
  
Segona. Beneficiaris
  
Podran ser beneficiaris d'estes ajudes els ajuntaments, les corporacions locals i les institucions sense finalitats de lucre titulars de campanes i de les seues instal·lacions tradicionals, o usuàries de campanes, existents a la Comunitat Valenciana.
  
Tercera. Formalització de sol·licituds
  
1. Les sol·licituds, que es formularan segons el model de l'imprés normalitzat que s'adjunta com a annex II i que figura en l'adreça d'Internet http://www.cult.gva.es/dgpa/, es dirigiran a la Conselleria de Cultura, Educació i Esport, Direcció General de Patrimoni Cultural Valencià. Les sol·licituds, segons model normalitzat, estaran també a disposició dels interessats en les dependències centrals de la Direcció General de Patrimoni Cultural Valencià i en les direccions territorials de Cultura, Educació i Esport.
  
2. Les sol·licituds hauran de ser subscrites pels qui tenen la representació en cada cas d'acord amb la normativa d'aplicació.
  
3. Les sol·licituds hauran de presentar-se en el Registre General d'esta conselleria, en les direccions territorials de Cultura, Educació i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'acompanyaran de l'annex III. En el supòsit de presentar la sol·licitud l'últim dia i en lloc diferent del Registre General de la Conselleria de Cultura, Educació i Esport, es demana també remetre-la al fax 963 86 65 06.
  
Hauran d'incloure-hi, a més:
  
a) Memòria tècnica de la intervenció, segons el model normalitzat, acompanyada de la documentació fotogràfica i del pressupost descriptiu del seu cost.
  
b) Declaració de titularitat del bé a intervindre o acreditació de l'autorització del titular per a la intervenció.
  
c) Acreditació de l'existència de la institució sense ànim de lucre i de la seua representació.
  
d) Justificació de no trobar-se sotmés a les prohibicions assenyalades en l'article 13.2 i 3 de la Llei 38/2003, de 17 de novembre, General de Subvencions, d'acord amb les formes previstes per l'apartat 7 d'este article.
  
e) Compromís dels ajuntaments, corporacions locals o institucions sense ànim de lucre relatiu al cofinançament d'un mínim del 25% del cost total de l'actuació proposada.
  
f) Contracte de manteniment anual de les instal·lacions establit amb una empresa especialitzada, en què conste la identificació fiscal de l'empresa i les condicions del manteniment.
  
g) Acreditació de trobar-se al corrent de les obligacions tributàries amb l'administració tributària estatal i de la Comunitat Autònoma Valenciana i davant de la Seguretat Social, en els termes i de la manera que establixen els articles 13, 14 i 15 del Reglament General de la Llei de Contractes de les Administracions Públiques aprovat pel Reial Decret 1.098/2001, de 12 d'octubre (BOE 26.01.2001). Quedaran exonerades, amb caràcter general, del compliment de la dita acreditació les entitats locals així com els ens i les empreses a què es referix l'article 5 del Text Refós de la Llei d'Hisenda Pública de la Generalitat Valenciana.
  
h) Les subvencions que s'hagen sol·licitat o que hagen sigut atorgades per altres administracions o ens públics o privats.
  
i) Alta de tercers, segons el model normalitzat inclòs en l'annex IV.
  
j) Document de cessió de drets de propietat intel·lectual segons el model normalitzat que s'adjunta a la present orde com a annex V.
  
4. Només s'admetrà una sol·licitud per entitat sol·licitant.
  
5. Les sol·licituds hauran de presentar-se en el termini d'un mes a partir de l'endemà de la publicació d'esta convocatòria en el Diari Oficial de la Generalitat Valenciana.
  
6. D'acord amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunira els requisits i els documents que s'assenyalen en esta base, es requerirà la persona interessada perquè, en el termini de 10 dies, esmene la falta o perquè adjunte els documents preceptius, amb indicació que, si no ho fera així, es considerarà que desistix de la seua petició, amb la resolució prèvia que haurà de ser dictada en els termes previstos en l'article 42 de la mencionada llei.
  
Quarta. Dotació d'estes ajudes
  
Es concediran subvencions per un import màxim de 6.000 euros per beneficiari.
  
Quinta. Criteris de l'actuació a valorar per a la concessió de les ajudes
  
1. En la intervenció hauran d'aplicar-se criteris adequats de restauració i s'hauran de conservar al màxim els components i els elements auxiliars. En cas d'existir canvis en les instal·lacions tradicionals, es justificaran i es documentaran en cada un els motius de la substitució.
  
2. Per a la concessió de les ajudes es tindran en compte els següents criteris de prioritat:
  
a) Quant al tipus d'instal·lacions, actuacions de:
  
- Millora o restauració de les campanes que conserven les seues instal·lacions tradicionals (tremuges o jous de fusta, sistemes de toc manual).
  
- Substitució de les instal·lacions metàl·liques dels últims trenta anys per altres de tradicionals, de manera que es prioritzaran les campanes anteriors a 1900, i especialment aquelles foses abans de 1700.
  
- Completar els processos de restauració iniciats en exercicis anteriors.
  
b) Quant al tipus de motors i altres mecanismes per al toc:
  
- Es tindran en compte exclusivament els anomenats «motors d'impulsos». En tot cas, estos mecanismes respectaran les instal·lacions tradicionals o les que es restauren, reproduiran els tocs locals i no impediran de cap manera els tocs manuals. Per a l'exercici del toc manual, s'haurà d'instal·lar una ballesta, sempre col·locada al costat contrari de l'electromall.
  
- En cap cas es podran instal·lar dos electromalls diferents per a una sola campana, i menys encara a diverses altures per a simular una nota diferent. En la mesura que siga possible, el motor d'impulsos i l'electromall s'instal·laran al costat esquerre per a no dificultar el possible toc manual.
  
- Els ordinadors podran substituir els rellotges mecànics locals, encara que és convenient mantindre estos en funcionament de manera manual en tot el que es puga, ja que es tracta d'un important element patrimonial. En cas que els rellotges mecànics se substituïsquen per ordinadors o autòmats, hauran de quedar-se a la torre, protegits degudament per a la seua conservació i possible restauració futura.
  
- Els mecanismes elèctrics i electrònics hauran d'estar homologats segons la normativa de la Unió Europea.
  
- Els suports de les campanes hauran d'estar a nivell de mur, i s'han de recuperar els buits tradicionals que garantixen una millor seguretat de les instal·lacions.
  
- No s'hauran de reutilitzar els anteriors suports de motors o electromalls, que hauran de ser retirats.
  
Sexta. Tramitació, instrucció i resolució del procediment
  
1. El servici encarregat de la instrucció i tramitació del procediment és el Servici de Patrimoni Arqueològic, Etnològic i Històric de la Direcció General de Patrimoni Cultural Valencià.
  
2. Per a la valoració i selecció de les sol·licituds es constituirà una comissió avaluadora formada pel cap del Servici de Patrimoni Arqueològic, Etnològic i Històric, que actuarà com a president, i tres tècnics designats pel director general de Patrimoni Cultural Valencià, un dels quals haurà d'actuar com a secretari.
  
3. El Servici del Patrimoni Arqueològic, Etnològic i Històric elevarà proposta de la comissió avaluadora al director general de Patrimoni Cultural Valencià, que resoldrà per delegació del conseller de Cultura, Educació i Esport. La resolució serà publicada en el Diari Oficial de la Generalitat Valenciana.
  
4. La resolució es dictarà i publicarà en el termini màxim de tres mesos des de la publicació en el Diari Oficial de la Generalitat Valenciana de la present orde amb subjecció al contingut establit en l'article 18.1 de la Llei 38/2003, de 17 de novembre, General de Subvencions. En cas de no dictar-se resolució en este termini, es consideraran desestimades les sol·licituds.
  
5. La motivació de la resolució que s'adopte quedarà acreditada en l'expedient.
  
6. La resolució adoptada es donarà a conéixer a la comissió mixta Església-Generalitat Valenciana.
  
Sèptima. Modificació de la resolució de concessió
  
Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
Octava. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.
  
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció amb subjecció al que disposa l'article 29 de la Llei 38/2003, de 17 de novembre, General de Subvencions.
  
3. En particular, tots els beneficiaris d'estes ajudes queden obligats a:
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, així com complir les obligacions previstes en la Llei del Patrimoni Cultural Valencià, Llei 4/1998, d'11 de juny, de la Generalitat Valenciana.
  
b) Acreditar davant de la Conselleria de Cultura, Educació i Esport el compliment dels requisits i les condicions, així com la realització de l'activitat i el compliment de la finalitat que determinen la concessió o gaudi de la subvenció.
  
c) Sotmetre's a les actuacions de comprovació a efectuar per la Direcció General de Patrimoni Cultural Valencià, així com qualssevol altres de comprovació i control financer que puga realitzar la Intervenció General de la Generalitat Valenciana, aportant tota la informació que li siga requerida en l'exercici de les actuacions anteriors.
  
d) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les activitats subvencionades. Esta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.
  
e) Disposar de llibres comptables, registres diligenciats i la resta de documents degudament autenticats en els termes exigits per la legislació aplicable al beneficiari en cada cas amb la finalitat de garantir l'adequat exercici de les facultats de comprovació i control.
  
f) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
  
g) Adoptar les mesures de difusió contingudes en l'apartat 4 de l'article 18 de la Llei General de Subvencions. En este sentit, la institució beneficiària es compromet a esmentar que ha gaudit d'una ajuda concedida per la Conselleria de Cultura, Educació i Esport en qualsevol publicació resultant de l'activitat per a la qual es va concedir l'ajuda.
  
h) Les obligacions establides amb caràcter general en l'article 31.4 de la Llei 38/2003, de 17 de novembre, General de Subvencions.
  
i) Justificar la realització de l'activitat en un termini comprés entre la data de la notificació de la concessió de la subvenció i el dia 31 d'octubre de 2005, ambdós inclusivament. Per a fer-ho, hauran de presentar la documentació següent:
  
- Document comptable de reconeixement de l'obligació o còpia degudament legalitzada per al cas dels ajuntaments i les corporacions locals, i factures per a la resta de beneficiaris, que justifique les despeses realitzades per a dur a terme l'activitat per l'import del cost total, incloent-hi les despeses objecte de cofinançament per les institucions o entitats i de la quantia de l'ajuda concedida.
  
- Memòria de l'activitat realitzada, en la qual es descriuran les actuacions i els materials emprats, així com les recomanacions per a la seua conservació. A la memòria, que s'entregarà impresa i en disquet, s'adjuntarà la documentació fotogràfica del resultat de la restauració. La memòria inclourà la rendició del compte justificatiu amb subjecció al que disposen els articles 14.2 i 34.3 de la Llei 38/2003, de 17 de novembre, General de Subvencions.
  
Els autors de les obres entregades a l'empara d'esta convocatòria, es comprometen ja des del moment mateix de la sol·licitud a cedir per escrit els drets d'explotació en totes i cada una de les modalitats previstes legalment en l'àmbit nacional i internacional indefinidament i en règim d'exclusivitat, si bé la Generalitat Valenciana podrà autoritzar la publicació de l'obra per compte de l'autor o d'un tercer.
  
En cas que durant la intervenció es col·locara algun tipus de cartell anunciador d'esta, haurà de fer-se referència a la participació d'esta conselleria en el cofinançament.
  
Novena. Forma de pagament
  
El pagament de l'ajuda concedida es farà efectiu després de la presentació pel beneficiari de la documentació a què es referix la base octava, apartat i).
  
Deu. Inspecció i suport tècnic
  
La Direcció General de Patrimoni Cultural Valencià podrà inspeccionar en qualsevol moment les instal·lacions de les institucions que s'acullen a esta convocatòria i els prestarà el suport tècnic per a la posada en marxa, conservació i funcionament.
  
Onze. Reintegrament de quantitats percebudes
  
Serà necessari el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenció de la subvenció falsejant les condicions requerides per a això o ocultant les que ho haurien impedit.
  
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
  
c) Incompliment de l'obligació de justificació o la justificació insuficient.
  
d) Incompliment de l'obligació d'adoptar les mesures de difusió contingudes en la base octava.
  
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
  
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten o es referisquen a la manera com s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
  
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
  
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
  
En cas que el compliment del beneficiari s'aproxime de manera significativa al compliment total i que acredite una actuació inequívocament tendent a la satisfacció dels seus compromisos, la quantitat a reintegrar estarà determinada segons el principi de proporcionalitat per l'aplicació dels criteris enunciats en el paràgraf n) de l'apartat 3 de l'article 17 de Llei 38/2003, de 17 de novembre, General de Subvencions.